Eskuinaldea

Eskuinaldea (Eskuinaldeko euskaraz: Esko(i)alde, bizkaieraz: Eskumaldea) Bilboaldea eskualdeko azpieskualdea da, izenak berak dioenez, Ibaizabalen eskuineko ibaiertzeko esparrua hartzen duena. Bilbo eskuinaldea izena ere hartzen du.

Hurrengo hiru udalerriek osatzen dute, Bizkaia osoko hamaika udalerririk populatuenen artean daudenak: Getxo, Leioa eta Erandio. Azpieskualdeak gaur egun 130.000 biztanle baino gehiago batzen ditu, udalerririk populatuena Getxo izanik.

Eskuinaldeak harreman estua du Uribe Kosta azpieskualdearekin, historikoki Uribe Kostak Leioa udalerritik iparraldera eta Bilboko itsasadarretik ekialdera zituen herriak hartzen baitzituen.

Mugakideak 
Mugakide hauek ditu: iparraldera Kantauri itsasoa; ipar-ekialdera Uribe Kosta (Sopela, Berango, Urduliz, Laukiz); ekialde eta hego-ekialdera Txorierri (Loiu eta Sondika); hegoaldera Bilbo hiria, hego-mendebaldera Bilboko itsasadarra, eta haratago Ezkerraldea (Barakaldo, Sestao eta Portugalete); mendebaldera Abrako golkoa; eta ipar-mendebaldera Kantauri itsasoa.

Udalerriak 

Geografikoki Berango udalerria ere azpieskualde honi dagokion arren, udalerri hau Uribe Kosta azpieskualdearen parte da.

Kultura 
Oso ezagunak dira eskualdean antolatzen diren hainbat jaialdi, alde batetik Nazioarteko Folk Jaialdia, Blues Jaialdia eta Komiki Azoka, eta bestetik Leioako Umore Azoka.

Kirolak 
Eskuinaldean oso azpimarratzekoak dira Getxo R.T., estatu mailako txapelketa nagusian dabilen errugbi taldea, Getxoko Arenas futbol taldea, XX. mendeko hasieran onenekin lehiatzen zena, eta Erandioko Goierri auzoko sokatira taldea, maila gorenean dabilena.

Azpiegiturak

Garraioak

Errepideak 
  Gurutzeta (Barakaldo)-Arrontegi zubia-Erletxe (Galdakao) errepidea
  Bilbo-Erandio autobidea
  Erandio-Sopela autobidea
  Erandio-Leioa autobidea
  Deustu-Areeta errepidea
  Lutxana-Asua errepidea
  BI-637 errepidearen alboko bideak (Leioa)

Trena 
Euskal Trenbide Sarearen Lutxana-Sondika trenbideak Eskuinaldea zeharkatzen du, trenbide honetako bidaiarientzako garraio-zerbitzuak Euskotren Trenak ustiatzen dituela. Honek Lutxana-Sondika anezka zerbitzuaren bidez Erandioko Lutxana eta Asua auzoak Txorierriarekin lotzen ditu, Eskuinaldean Lutxana eta Zangroizko geltokiak daudela.

Metroa 
Bilboko metroaren 1. lineak Etxebarri, Bilbo, Eskuinaldea eta Uribe Kosta zeharkatzen ditu, Eskuinaldean Lutxana, Erandio, Astrabudua, Leioa, Lamiako, Areeta, Gobela, Neguri, Aiboa, Algorta, Bidezabal eta Ibarbengoako geltokiak daudela.

Portua 
Bilboko portuko Getxoko kaian gurutzaontzi terminala dago kokatuta.

Erreferentziak

Ikus, gainera 
 Bizkaiko eskualdeen zerrenda

Kanpo estekak 
 Hiruka.eus Uribe Kostako komunikazio taldea

Bilboaldea
Eskuinaldea